tttarun/llama2_hindi huggingface dataset:
‘वसुधैव कुटुम्बकम’ की विश्व बंधुत्व की धारणा सभी पंथों व नस्लों को सौहार्द्रता के साथ जीने का आधार प्रदान करती है, लेकिन वर्तमान में यजदी समुदाय जिस शोषण व हिंसा का शिकार है, वह कहीं-न-कहीं इस धारणा पर प्रश्नचिह्न लगाता है। यजदी समुदाय के धार्मिक विश्वासों का उल्लेख करते हुए उक्त कथन की व्याख्या कीजिये।
उत्तर :
उत्तर की रूपरेखा:
वसुधैव कुटुंबकम के दर्शन को परिभाषित करें।
यजीदी के निवास स्थान तथा उनके धार्मिक विश्वास क्या हैं।
उनके विरुद्ध हिंसा तथा वसुधैव कुटुंबकम के औचित्य की चर्चा करें।
‘वसुधैव कुटुंबकम’ की अवधारणा व्यक्ति को समस्त विश्वरूपी परिवार का सदस्य बनाती है। यह हमें समस्त प्राणियों के दुःख को अपना दुःख समझने तथा अपनी खुशी को प्रत्येक से साझा करने का संदेश देती है। 
परंतु वर्तमान परिप्रेक्ष्य में अगर देखा जाए इस अवधारणा में कई विरोधाभास दृष्टिगोचर होते हैं। जैसे, पश्चिमी एशियाई देशों विशेषकर इराक में यजीदी समुदाय के लोगों का शोषण। 
यजीदी समुदाय के धार्मिक विश्वास निम्नलिखित हैं:
यजीदी स्वयं को आदम का वंशज मानते हैं। 
यजीदी समुदाय का धार्मिक विश्वास धर्मों, यथा- ईसाई, इस्लाम, जरथुस्ट एवं हिन्दू धर्म के मूल्य-मान्यताओं के करीब है।
ये पुनर्जन्म में विश्वास रखते हैं। 
यजीदी प्रतिदिन पाँच बार प्रार्थना करते हैं। 
ये अपने ही समुदाय में ही विवाह करते हैं, अगर कोई व्यक्ति अपने समुदाय से इतर वैवाहिक संबंध कायम करता है, तो उसे स्वतः ही निष्कासित मान लिया जाता है। 
ये पृथ्वी, अग्नि, जल एवं वायु की पवित्रता का विशेष ध्यान रखते हैं।
यजीदी समुदाय मुस्लिम बहुल क्षेत्र में विशेषकर इराक अल्पसंख्यक हैं तथा प्रायः उनका शोषण होता है लेकिन इस्लामिक स्टेट ऑफ इराक एवं सीरिया के उदय के बाद उनकी स्थिति अधिक दयनीय हो गई है। धार्मिक आधार पर उन्हें काफिर घोषित कर उनकी हत्या को पुण्य का कार्य बताया गया है। उनके घरों तथा पूजा-स्थलों को नष्ट किया जा रहा है। मजबूरन वे शरणार्थी शिविरों में रह रहे हैं। 
ऐसी भावना स्पष्ट रूप से वसुधैव कुटुंबकम की धारणा (जो कि सभी के शांतिपूर्ण सह-अस्तित्व की कामना करती है) के विरुद्ध है। यजीदी समुदाय के संरक्षण एवं पुनर्वास के लिये समुचित अंतर्राष्ट्रीय प्रयास किये जाने चाहिये। वसुधैव कुटुंबकम् की अवधारणा वैश्विक परिवार के प्रत्येक सदस्य की सुरक्षा को भी प्रेरित करती है।
मानवीय अतिक्रमण तथा विभिन्न प्राकृतिक कारकों के कारण वनों में आग लगने की घटनाओं में वृद्धि देखी गई है। वनों में लगी आग उस क्षेत्र विशेष की परिस्थितिकी के साथ-साथ अर्थव्यवस्था को भी व्यापक स्तर पर क्षति पहुँचाती है। समालोचनात्मक मूल्यांकन करें।
उत्तर :
कुछ वर्षों से वनों में आग लगने की घटनाओं में काफी वृद्धि हुई है। शीतोष्ण कटिबंधीय क्षेत्रों में इन घटनाओं की आवृत्ति एवं तीव्रता बढ़ी है। ऐसा नहीं है कि पहले वनों में आग नहीं लगती थी, ऐसी घटनाएँ सदियों पहले भी होती रही हैं परंतु तब उनका कारण अधिकांशतः प्राकृतिक कारक ही थे, यथा- बिजली गिरना, पेड़ की सूखी पत्तियों के मध्य घर्षण, तापमान की अधिकता, पेड़-पौधों में शुष्कता आदि। परंतु, वर्तमान में वनों में अतिशय मानवीय अतिक्रमण/हस्तक्षेप ने वनों में लगने वाली आग की बारम्बारता को बढ़ाया है। विभिन्न प्रकार के मानवीय क्रियाकलायों यथा- पशुचारण, झूम खेती, बिजली की तारों का वनों से होकर गुजरना तथा वनों में लोगों का धुम्रपान करना आदि, से ऐसी घटनाओं में वृद्धि हुई है।
वनों में आग लगने से पारिस्थितिकी पर पड़ने वाले प्रभावः
वनों की जैव विविधता की हानि।
वनों के क्षेत्र विशेष एवं आस-पास के क्षेत्र में प्रदूषण की समस्या बढ़ जाना।
मृदा की उर्वरता खत्म हो जाना।
वैश्विक तापन में सहायक गैसों का अत्यधिक उत्सर्जन होना।
खाद्य श्रृंखला का असंतुलित हो जाना।
वनों में आग लगने से क्षेत्र विशेष की अर्थव्यवस्था पर पड़ने वाले प्रभावः
वनों के आस-पास रहने वाले जिन आदिवासियों व लोगों की आजीविका वनोत्पादों पर निर्भर होती है, उनका आजीविकाविहीन हो जाना।
वनों पर आधारित उद्योगों एवं रोजगार की हानि।
वनों पर आधारित पर्यटन उद्योग को नुकसान।
वनों की कीमती लकड़ियों की हानि।
वनों में उपस्थित औषधी गुणों से युक्त वनस्पतियों की हानि।
निश्चित तौर पर वनों में लगी आग से उन क्षेत्र विशेषों का भौगोलिक, आर्थिक एवं सामाजिक परिवेश व्यापक स्तर पर प्रभावित होता है। अतः इन घटनाओं को न्यूनतम किये जाने के गंभीर प्रयास किये जाने चाहियें। आपदा प्रबंधन के समुचित उपायों के साथ-साथ ‘आग के प्रति संवेदनशील वन क्षेत्र एवं मौसम’ में वनों में मानवीय क्रियाकलापों को बंद या न्यूनतम किया जाना चाहिये तथा संवेदनशील क्षेत्रों में आधुनिकतम तकनीकों से युक्त संसाधनों के साथ पर्याप्त आपदा प्रबंधन बल की तैनाती रहनी चाहिये।
भारत में साम्प्रदायिक चेतना का जन्म उपनिवेशवादी नीतियों एवं उन नीतियों के खिलाफ संघर्ष करने की आवश्यकताओं से उत्पन्न परिवर्तनों के कारण हुआ। विवेचना कीजिये।
उत्तर :
साम्प्रदायिकता ये तात्पर्य उस संकीर्ण मनोवृत्ति से है, जो धर्म और सम्प्रदाय के नाम पर पूरे समाज तथा राष्ट्र के व्यापक हितों के विरूद्ध व्यक्ति को केवल अपने व्यक्तिगत धर्म के हितों को प्रोत्साहित करने तथा उन्हें संरक्षण देने की भावना को महत्त्व देती है। यह व्यक्ति में सर्वमान्य सत्य की भावना के विरूद्ध व्यक्तिगत धर्म और संप्रदाय के आधार पर परस्पर घृणा, द्वन्द्व, ईर्ष्या तथा द्वेष को जन्म देती है। यह भावना अपने धर्म के प्रति अंध भक्ति तथा परधर्म एवं उसके अनुयायियों के प्रति नफरत की भावना उत्पन्न करती है।
1857 ई. की क्रांति में हिन्दू-मुस्लिम साथ मिलकर अंग्रेजों के खिलाफ लड़े थे। परंतु, इसके पश्चात् ब्रिटिश नीतियों एवं उनके खिलाफ संघर्ष करने की आवश्यकताओं से उत्पन्न परिवर्तनों ने भारत में साम्प्रदायिकता केा इतने गहरे तक बैठा दिया कि उसका परिणाम ‘विभाजन’ के रूप में सामने आया। भारत में साम्प्रदायिक चेतना के विकास के विभिन्न कारण, परिस्थितियाँ एवं तत्त्व निम्नलिखित हैं-
अंग्रेजों की ‘फूट डालो और राज करो’ की नीतिः 1857 के विद्रोह और बहावी आंदोलन के पश्चात् अंग्रेजों ने मुसलमानों के प्रति दमन और भेदभाव की नीति अपनाई। परंतु, 1870 के पश्चात् भारतीय राष्ट्रवाद के उभरने तथा नवशिक्षित मध्यमवर्ग के राजनीतिक प्रक्रियाओं एवं सिद्धांतों से परिचित होने के कारण अंग्रेजों ने मुसलमानों के दमन की नीति त्याग दी तथा उनमें चेतना का प्रयास कर तथा उन्हें आरक्षण तथा समर्थन देकर मजबूत करने की कोशिश की, जिससे मुसलमानों को राष्ट्रवादी ताकतों के विरूद्ध प्रयुक्त किया जा सके। इस क्रम में अंग्रेजों ने सर सैय्यद अहमद खाँ को अपना सबसे बड़ा प्रारम्भिक मोहरा बनाया।
भारतीय इतिहास लेखन द्वारा साम्प्रदायिकता को बढ़ावाः अनेक अंग्रेजी इतिहासकारों ने हिन्दू-मुस्लिम फूट को बढ़ावा देने तथा ब्रिटिश साम्राज्यवाद की जड़ें सुदृढ़ करने के उद्देश्य से भारतीय इतिहास की व्याख्या इस तरह की जिससे साम्प्रदायिकता को बढ़ावा मिले। उन्होंने मध्यकालीन भारत में शासकों के संघर्ष को हिन्दू-मुस्लिम संघर्ष के रूप में उद्धृत किया।
सामाजिक-धार्मिक सुधार आंदोलनः मुस्लिम सुधार आंदोलन जैसे ‘बहावी आंदोलन’ तथा हिन्दू सुधार आंदोलन जैसे ‘शुद्धि आंदोलन’ के व्यक्तिगत धार्मिक स्वरूप के कारण धर्म का उग्रवादी चरित्र सामने आया जिससे साम्प्रदायिकता को बल मिला।
उग्र राष्ट्रवाद का पार्श्व प्रभावः तिलक के गणपति तथा शिवाजी उत्सव, गोहत्या के विरूद्ध अभियान, भारत माता तथा राष्ट्रवाद की धर्म के रूप में अरविंद की अवधारणाओं, गंगा स्नान के पश्चात् बंग-भंग आंदोलन प्रारम्भ करना, क्रांतिकारियों द्वारा देवी काली या भवानी के सम्मुख शपथ आदि ने मुसलमानों में हिन्दुओं के प्रति अविश्वास पैदा किया तथा उनको यह सब अपनी धार्मिक मान्यताओं के प्रतिकूल लगा।
इन सबके अतिरिक्त सामाजिक व आर्थिक पिछड़ेपन तथा बहुसंख्यक समुदाय के विभिन्न उग्रवादी संगठनों- हिन्दू महासभा (1915), राष्ट्रीय स्वयंसेवक संघ (1925) के गठन की भी अल्पसंख्यकों में साम्प्रदायिक प्रतिक्रिया हुई।
इस प्रकार भारत में विभिन्न कारणों, परिस्थितियों एवं नीतियों के चलते साम्प्रदायिकता का जहर फैला।
‘अगर स्टेट्स जनरल की बैठक नहीं हुई होती तो फ्राँसीसी क्रांति की शुरुआत भी नहीं होती।’ उक्त कथन से आप कहाँ तक सहमत हैं?
उत्तर :
उत्तर की रूपरेखा:
उत्तर की शुरुआत फ्राँस में व्याप्त परिस्थितियों के साथ करें।
स्टेट्स जनरल की भूमिका की चर्चा करें।
फ्राँसीसी क्रांति के ऊपर इसके प्रभाव के साथ उत्तर समाप्त करें।
प्रशासनिक विफलता, दिवालियापन तथा अमेरिकी क्रांति के साथ-साथ प्रबुद्ध विचार फ्राँसीसी क्रांति के सामान्य कारण थे, परंतु इन सबके ऊपर स्टेट्स जनरल की बैठक के द्वारा उत्पन्न क्रांतिकारी मानसिकता का स्थान है, जिसने मनुष्य तथा नागरिकों के अधिकारों के विचार को फैलाया।
फ्रेंच लोग सदियों से स्थानीय निर्वाचन सभाओं में स्टेट्स जनरल के डिप्टियों के निर्वाचन के लिये मिलते थे हालाँकि स्टेट्स जनरल की बैठक को 1614 से नहीं बुलाया गया था। 
जुलाई 1788 में लुई 16 ने अनसुलझे तथा बढ़ते हुए वित्तीय संकट को लेकर स्टेट्स जनरल की बैठक बुलाई। डिप्टियों के निर्वाचन के बाद अगले साल जून में इसकी बैठक होनी थी। अगले 12 महीने तक लुई के आग्रह के अनुसार प्रत्येक स्टेट्स ने शिकायतों की सूची तैयार की। 
तीनों स्टेट्स की अलग-अलग बैठक हुई तथा उन्होंने अलग निकायों की तरह मतदान किया। चूँकि प्रथम तथा द्वितीय स्टेट्स को विशेषाधिकार प्राप्त था उन्होंने तृतीय स्टेट्स के विरुद्ध मतदान किया। 
17 जून, 1789 को तृतीय स्टेट्स ने स्वयं को राष्ट्रीय सभा घोषित करते हुए फ्राँसीसी क्रांति की शुरुआत की। यह वास्तव में एक गंभीर कदम था। कुछ दिनों के बाद जब उनकी सभास्थल को बंद कर दिया गया तो वे टेनिस कोर्ट में मिले तथा टेनिस कोर्ट में शपथ ली जिसमें कहा गया कि हम तब तक अलग नहीं होंगे जब तक संविधान का निर्माण नहीं हो जाता है। लुई 16 ने नेशनल असेम्बली के तत्काल विघटन का आदेश दिया।
सभी आवश्यक वस्तुओं विशेषकर ब्रेड की कीमत काफी बढ़ गई थी तथा लोग पेरिस की सड़कों पर ब्रेड और अन्य वस्तुओं की मांग करते हुए इकट्ठा हो गए। किसानों ने सोचा कि स्टेट्स जनरल उनकी कुछ समस्याओं का निवारण करेगा तथा उन्होंने समस्याओं की सूची पहले ही वर्साय भेज दी थी। 
4 अगस्त, 1789 को फ्राँसीसी अभिजात्य वर्ग ने अपने विशेषाधिकारों को 4 अगस्त की डिक्री के द्वारा छोड़ दिया, नेशनल असेम्बली के कई सदस्यों ने फ्राँसीसी क्रांति का मुख्य दस्तावेज ‘द डिक्लेरेशन ऑफ राईट्स ऑफ मैन एंड सिटीजन’ तैयार किया, जिसे 26 अगस्त को अंगीकार कर लिया गया। ऐसी घोषणा का उद्देश्य देश को इकट्ठा करना तथा नेशनल असेम्बली के लिये जनसमर्थन बढ़ाना था। 
सड़कों पर इकट्ठा होकर पेरिस के लोगों ने ब्रेड की कमी का विरोध करते हुए वर्साय तक 12 मील पैदल यात्रा की। लुई के पास कोई विकल्प न था, अतः वह प्रदर्शनकारियों के साथ पेरिस लौट आया, जहाँ उसे अंशतः बंदी बना लिया गया।
अक्तूबर 1789 से सितंबर 1791 तक नेशनल असेम्बली ने पुरानी शासन व्यवस्था को हटाने के लिये स्वयं को सुधारात्मक कार्यों में व्यस्त रखा। सितंबर 1791 के अंत में नेशनल असेम्बली ने घोषणा कर दी कि उसका कार्य अब समाप्त हो चुका है। 
अतः स्टेट्स जनरल की बैठक फ्राँसीसी क्रांति के लिये उत्तरदायी प्रमुख कारणों में से एक थे, क्योंकि इसने क्रांति का माहौल तैयार किया तथा विचारों की अभिव्यक्ति को मंच बना। लेकिन फ्राँसीसी क्रांति का मूल कारण उसके क्षरित सामाजिक-आर्थिक संरचना में निहित थी। स्टेट्स जनरल की बैठक उक्त सामाजिक असंतोष के प्रस्फुटन का एक मंच मात्र थी। अगर स्टेट्स जनरल की बैठक नहीं भी होती, तो भी उक्त असंतोष को अधिक समय तक दबाया नहीं जा सकता था और वह अन्य स्थान व परिवेश में प्रस्फुटित होती।
अमेरिकी क्रांति ने राजनीतिक अभिनव परिवर्तनों की एक शृंखला आरंभ की जो बाद के काल में अत्यंत उपयोगी साबित हुई। विश्लेषण कीजिये।
उत्तर :
उत्तर की रूपरेखा:
अमेरिकी क्रांति का परिचय दें।
इसके द्वारा लाए गए राजनीतिक परिवर्तनों को स्पष्ट करें।
इन परिवर्तनों का विश्व के ऊपर क्या प्रभाव पड़ा?
अमेरिकी क्रांति मानव सभ्यता के इतिहास के सबसे बड़े परिवर्तनों में से एक है जिसने मानव इतिहास की धारा को नए विचारों तथा मूल्यों द्वारा बदल दिया। अमेरिकी स्वतंत्रता का युद्ध हालाँकि 1775 ई. से 1783 तक लड़ा गया तथा युद्ध की समाप्ति 1783 की पेरिस संधि के साथ हुई थी। इसने अभिनव राजनीतिक परिवर्तनों की एक ऐसी  शृंखला को जन्म दिया जिसका दायरा केवल अमेरिका तक सीमित न होकर वैश्विक बन गया।
राजनीतिक परिवर्तन:
क्रांति के बाद जन्मे नए अमेरिका ने गणतंत्रवाद, जनतंत्रवाद, संघवाद और संविधानवाद जैसे चार राजनीतिक आदर्शों को दुनिया के समक्ष रखा।
क्रांति द्वारा अमेरिकी जनता को ऐसी सामाजिक अवस्था प्राप्त हुई जो मानवीय समानता के सिद्धांत पर आधारित थी। 
सभी के लिये मौलिक अधिकार सुनिश्चित किये गए।
अमेरिकी क्रांति ने पूंजीवाद के मार्ग को प्रशस्त किया। 
लैंगिक समानता सुनिश्चित करने का प्रयास हुआ।
दुनिया का पहला लिखित संविधान अस्तित्व में आया।
अमेरिकी क्रांति का अन्य राष्ट्रों के ऊपर प्रभाव:
ब्रिटेनः अमेरिकी क्रांति ने राजा के दैवीय अधिकार पर आधारित राजतंत्र एवं कुलीनतंत्र पर गहरा आघात किया। इंग्लैंड की संसद में राजा के अधिकारों को कम करने की मांग उठने लगी। अमेरिकी उपनिवेश को खोने से द्वितीय साम्राज्यवाद की शुरुआत हुई जिसमें शोषितों की भावनाओं को सीमित स्थान दिया गया।
फ्राँस पर प्रभावः अमेरिकी आंदोलन ने फ्रेंच लोगों को काफी प्रभावित किया। इससे प्रभावित होकर वहाँ भी एकता एवं स्वतंत्रता की मांग की शुरुआत हुई। इसने फ्राँसीसी क्रांति को मूर्तता प्रदान की।
आयरलैंड पर प्रभावः आयरलैंड की शोषित जनता अमेरिकी क्रांति के बाद दुगुने उत्साह से औपनिवेशिक संघर्ष में जुट गई। 
भारत पर प्रभावः भारत पर अमेरिकी क्रांति का तत्कालीन प्रभाव प्रतिकूल रहा तथा भारत में साम्राज्यवाद में वृद्धि हुई, परंतु इस घटना ने राष्ट्रवादियों को क्रांति की सशक्त प्रेरणा प्रदान की।
अतः अमेरिकी क्रांति ने न केवल अमेरिकी राजनीति को प्रभावित किया परंतु विश्व स्तर पर स्वतंत्रता, एकता एवं समानता का प्रसार किया।
धुरी राज्यों के धराशायी होते ही मित्र राष्ट्रों के मध्य मित्रता भी समाप्त हो गई तथा उनके बीच तनाव, अविश्वास और घृणा का विकास हुआ जिसकी परिणति शीत युद्ध के रूप में सामने आई। परीक्षण कीजिये।
उत्तर :
उत्तर की रूपरेखा:
मित्र राष्ट्रों के मध्य आपसी संदेह के कारणों को स्पष्ट करें।
बताएँ कि शीत युद्ध के रूप में इसकी परिणति कैसे हुई?
निष्कर्ष।
द्वितीय विश्व युद्ध के दौरान सभी राष्ट्र अपने स्वार्थ-पूर्ति के लिये साथ आए थे, मित्र राष्ट्रों ने मित्रता का ज़ोरदार नारा दिया था परंतु यह मित्रता केवल साझा दुश्मन को हराने को लेकर समय की आवश्यकता थी जबकि वे हमेशा एक-दूसरे के प्रति संशय की भावना रखते थे। संदेह तथा स्वयं को शक्तिशाली दिखाने की भावना की परिणति शीतयुद्ध के रूप में हुई। 
द्वितीय विश्व युद्ध में परमाणु बम के उपयोग ने यद्यपि धुरी राष्ट्रों को धराशायी कर दिया, लेकिन इसके साथ ही इसने मित्र राष्ट्रों में आपसी अविश्वास, घृणा व वैमनस्य के बीज बो दिये।
इस युद्ध में अमेरिका एवं रूस मित्र राष्ट्रों के गुट में शामिल थे, लेकिन दोनों की विचारधाराओं में कोई समानता नहीं थी। अमेरिका जहाँ पूंजीवादी विचारधारा का पोषक था, वहीं बोल्शेविक रूस समाजवादी विचारधारा का प्रहरी था। 
उक्त वैचारिक भिन्नता वाले दो राष्ट्रों का एक छतरी के नीचे आना मात्र अवसरवादिता थी जो द्वितीय विश्वयुद्ध के उपरांत धराशायी हो गई। 
अमेरिका ने परमाणु तकनीक का गुप्त रूप से विकास किया एवं इसे रूस से छिपाकर रखा गया। अतः युद्ध की समाप्ति पर दोनों में गहरे वैचारिक मतभेद उत्पन्न हो गए जिसने अंततः शीतयुद्ध को जन्म दिया। 
शीतयुद्ध वास्तव में कोई प्रत्यक्ष युद्ध नहीं था अपितु यह वैचारिक युद्ध की तपिस की पराकाष्ठा थी जिसमें प्रत्येक क्षण की मनोदशा व्याप्त थी। 
इसने विश्व को दो गुटों में बाँट दिया तथा वैश्विक समस्याओं को उनकी गुणता के आधार पर न देखकर उक्त विचारधाराओं की कसौटी पर कसकर देखा जाने लगा। 
निष्कर्षतः द्वितीय विश्वयुद्ध के उपरांत मित्र राष्ट्रों के मध्य व्याप्त सतही गठजोड़ भंग हो गया।
छोटे राष्ट्रों को भेडि़यों के आगे डालने से उनको संतुष्ट किया जा सकता है, पर वे यह नहीं समझ सके कि एक बार लहू का स्वाद चख लेने पर तृष्णा कभी पूर्ण नहीं होती, जितना तुष्टिकरण किया जाएगा, उतना ही असंतोष बढ़ेगा। द्वितीय विश्व युद्ध के संदर्भ में उपर्युक्त कथन का विश्लेषण कीजिये।
उत्तर :
उत्तर की रूपरेखा:
द्वितीय विश्वयुद्ध के पूर्व तुष्टिकरण की नीति की चर्चा करें। 
इस नीति के प्रभाव की चर्चा करें। 
इसके बाद तुष्टिकरण करने वाले राष्ट्रों पर इसके प्रभाव की चर्चा करें।
उपरोक्त कथन जर्मनी तथा इटली के प्रति ब्रिटेन तथा फ्राँस की तुष्टिकरण की नीति से संबंधित है। द्वितीय विश्वयुद्ध की शुरुआत से पहले इस नीति के कारण कई छोटे राष्ट्रों में उथल-पुथल मची तथा उन्हें अपनी स्वतंत्रता से हाथ धोना पड़ा। राजनीतिक संदर्भ में तुष्टिकरण वह कूटनीति है, जिसके द्वारा शत्रु शक्ति के साथ संघर्ष से बचने के लिये राजनीतिक या भौतिक रियायतें दी जाती हैं।
1930 के दशक में ब्रिटेन तथा फ्राँस ने तुष्टिकरण की नीति अपनाई तथा शांति कायम करने के लिये हिटलर ने जो चाहा उसे दिया गया। ब्रिटिश प्रधानमंत्री नेविल चैंबरलेन तुष्टिकरण की नीति में विश्वास रखते थे। 
ब्रिटेन के उत्पादों की जर्मनी में अच्छी खपत थी, अतः वह अपने अंतर्राष्ट्रीय व्यापार का बड़ा हिस्सा खोना नहीं चाहता था। ब्रिटेन व्यापारिक लाभों के लिये जर्मनी के पुनःशस्त्रीकरण में भी सहयोग कर रहा था।
इटली के साथ तुष्टिकरण की नीति का कारण था कि ब्रिटेन अपने विश्वव्यापी साम्राज्य एवं अंतर्राष्ट्रीय व्यापार को कायम रखने के लिये भूमध्य सागर एवं सुदूरपूर्व को भी खतरों से सुरक्षित रखना चाहता था। 
चूँकि प्रथम विश्वयुद्ध के पश्चात् फ्राँस की शक्ति काफी बढ़ गई थी, अतः ब्रिटेन शक्ति संतुलन कायम करने के लिये जर्मनी को शक्तिशाली बनाना चाहता था। 
हिटलर और मुसोलिनी ने ब्रिटेन तथा फ्राँस की तुष्टिकरण की नीति का भरपूर लाभ उठाया। ब्रिटेन और फ्राँस ने मुसोलिनी को संतुष्ट रखने के लिये राष्ट्रसंघ द्वारा लगाए गए आर्थिक प्रतिबंधों का पूर्णरूप से पालन नहीं होने दिया। हिटलर द्वारा राइनलैंड के सैन्यीकरण के विरुद्ध भी कोई कदम नहीं उठाया गया। 1938 में जर्मनी के द्वारा ऑस्ट्रिया का अतिक्रमण करने के बाद भी जब कोई कार्रवाई नहीं की गई तो हिटलर की विस्तारवादी लिप्सा और बढ़ गई। 1938 में चेकोस्लोवाकिया के सुदेतेनलैंड ने हिटलर के जर्मन संघ में शामिल होने की इच्छा जताई। म्यूनिख समझौते द्वारा बिना चेकोस्लोवाकिया की सलाह लिये ब्रिटेन तथा फ्राँस ने जर्मनी को सुदेतेनलैंड दे दिया। 
तुष्टिकरण की नीति से मित्र राष्ट्रों में अविश्वास की भावना पनपी तथा उनका संयुक्त मोर्चा कमजोर पड़ गया और वे तानाशाहों की बढ़ती शक्ति को रोक पाने में कठिनाई का अनुभव करने लगे। 
निष्कर्षतः कहा जा सकता है कि मित्र राष्ट्रों की तुष्टिकरण की नीति फासीवादी शक्तियों को निरर्थक रूप से संतुष्ट करने का प्रयास करती रही, तथापि भावी युद्ध को रोका नहीं जा सका।
1970 के दशक में वे कौन-सी परिस्थितियाँ विद्यमान थी जिसने एक सशक्त आंदोलन को जन्म दिया? यह आंदोलन अपने किन अंतर्निहित दोषों के कारण सत्ता का विकल्प नहीं बन पाया?
उत्तर :
उत्तर की रूपरेखा:
विद्यमान परिस्थितियों के लिये उत्तरदायी कारणों का उल्लेख करते हुए आंदोलन के उदय एवं त्रुटियों को लिखें।
1971 के चुनावों से तुरंत पहले कांग्रेस का विभाजन हुआ था परंतु इंदिरा गांधी ‘गरीबी हटाओ’ के नारे के साथ पूर्ण बहुमत के साथ सत्ता में आईं, परंतु आसन्न वर्षों में भारत की सामाजिक-आर्थिक दशा में कोई विशेष परिवर्तन नहीं आया। इसके निम्नलिखित कारण थेः
बांग्लादेश संकट ने भारत की अर्थव्यवस्था के ऊपर भारी तनाव पैदा कर दिया था।
पाकिस्तान से युद्ध के बाद अमेरिका ने भारत को सभी प्रकार की सहायता देना बंद कर दिया, जिससे भारत में खाद्यान्न संकट भी उत्पन्न हो गया था। 
कच्चे तेल के मूल्यों में भारी उछाल दर्ज किया गया था, फलस्वरूप सभी वस्तुओं के मूल्यों में वृद्धि दर्ज की गई। 
औद्योगिक विकास की दर काफी कम थी तथा बेरोजगारी काफी अधिक थी, विशेषकर ग्रामीण क्षेत्रों में।
खर्च में कटौती करने के उद्देश्य से सरकार ने सरकारी कर्मचारियों का वेतन रोक दिया था, जिससे असंतुष्टि में वृद्धि हुई। 
1972-73 में कम बारिश के कारण फसल उत्पादन में कमी दर्ज की गई, जिससे खाद्यान्न समस्या और भी गहरी हो गई। 
न्यायपालिका एवं कार्यपालिका में टकराव अपने चरम पर था। 
बिगड़ती आर्थिक दशा के कारण पूरे देश में असंतुष्टि की भावना थी। इस समय गैर-कांग्रेसी विपक्षी दलों ने सफलतापूर्वक जन-आंदोलन का आयोजन किया। 
आंदोलन का उदयः
इस आंदोलन की शुरुआत बिहार एवं गुजरात के छात्र आंदोलनों से हुई तथा देखते-ही-देखते यह राष्ट्रीय स्तर का आंदोलन बन गया। जनवरी 1974 ई. में गुजरात में विभिन्न वस्तुओं की कीमतों में भारी वृद्धि के विरोध में छात्रों ने विरोध शुरू किया, जिसका सभी विपक्षी दलों ने समर्थन किया।
मार्च 1974 में ऐसा ही प्रदर्शन बिहार में भी शुरू हुआ तथा जयप्रकाश नारायण को छात्र आंदोलन के शांतिपूर्ण नेतृत्व के लिये निमंत्रित किया गया। जे.पी. ने केन्द्र सरकार तथा बिहार के कांग्रेस का इस्तीफा मांगा तथा सामाजिक आर्थिक एवं राजनीतिक क्षेत्र में संपूर्ण क्रांति का आह्नान किया। जे.पी. के आह्नान पर रेलकर्मियों ने राष्ट्रव्यापी बंद का ऐलान किया। 
12 जून, 1975 को इलाहाबाद उच्च न्यायालय ने इंदिरा गांधी के लोकसभा में निर्वाचन को अवैध करार दिया तथा विपक्षी दलों ने उनके इस्तीफे की मांग की। 
इस परिस्थिति में सरकार ने 25 जून, 1975 को भारतीय संविधान के अनुच्छेद 352 के तहत आपातकाल घोषित कर दिया।
केंद्र ने 1977 में चुनाव आयोजित किये जिसमें जनता पार्टी द्वारा पूर्ण बहुमत से सरकार बनाई गई। यद्यपि आंदोलन ने विपक्षी दलों को वैकल्पिक सत्ता का स्रोत बनने के असीम अवसर प्रदान किये परंतु वे अवसर का लाभ उठाने में नाकाम रहे। इसके निम्नलिखित कारण हैं:
विचारधाराओं तथा उद्देश्यों की बहुलता।
एकीकृत विपक्ष का लक्ष्य इंदिरा गांधी तथा उसकी सरकार का विरोध करना था, परंतु चुनाव के पश्चात् यह लक्ष्य से भटक गया। 
भारत की संसदीय प्रणाली उस समय तक गठबंधन सरकार चलाने के लिये तैयार नहीं थी। 
उनके पास कोई ठोस, व्यावहारिक एवं संरचनात्मक कार्यक्रम का खाका नहीं था। 
उन्होंने राजनीतिक शून्यता की स्थिति पैदा कर दी पर स्वयं उसे पूरा करने हेतु सक्षम नहीं थे।
यद्यपि इस आंदोलन ने वैकल्पिक सत्ता के स्रोत होने का अवसर गँवा दिया था परंतु इसने लोगों को सशक्त बनाया, जनसामान्य के बीच जागरूकता पैदा करने तथा लोकतांत्रिक मूल्यों को सुदृढ़ करने और गठबंधन सरकार के लिये मार्ग प्रशस्त करने का कार्य किया, जो कि भारत जैसे बहुदलीय लोकतांत्रिक देश में अधिक उपयुक्त है।
प्रायद्वीपीय भारत की तुलना में उत्तर भारत में नहरों द्वारा सिंचाई की व्यापकता अधिक क्यों है? दक्षिण भारत में प्रचलित सिंचाई के विभिन्न साधनों की विवेचना कीजिये।
उत्तर :
उत्तर की रूपरेखा:
सिंचाई की परिभाषा लिखें तथा उत्तर भारत में नहर से सिंचाई के लिये अनुकूल विशेषताओं की चर्चा करें।
दक्षिण भारत में प्रचलित सिंचाई के विभिन्न साधनों की चर्चा करें।
सिंचाई, भूमि के ऊपर जल का कृत्रिम रूप से उपयोग है। यह वर्षा जल का स्थानापन्न अथवा पूरक है, जिसकी पूर्ति दूसरे जलस्रोतों से की जाती है। इसका प्रयोग सूखा तथा अपर्याप्त वर्षा वाले क्षेत्रों में होता है। सिंचाई के माध्यम नहर, कूप, नलकूप, ड्रिप, स्प्रिंकल इत्यादि हो सकते हैं। 
नहर द्वारा सिंचाई भारत में सिंचाई का सबसे महत्त्वपूर्ण साधन है तथा नलकूप के बाद इसका दूसरा स्थान है, परंतु सिंचाई का यह माध्यम दक्षिण भारत की अपेक्षा उत्तर भारत में अधिक प्रचलित है, क्योंकि यह प्रणाली उन्हीं क्षेत्रों में विस्तृत है, जहाँ बड़े समतल मैदान हैं तथा मिट्टी गहरी एवं उपजाऊ है और सदावाहिनी नदियाँ बहती हैं। चूँकि उत्तर भारत में सदावाहिनी नदियाँ, गहरी उपजाऊ मिट्टी तथा पारगम्य मृदा संरचना पाई जाती है, अतः नहर उत्तर भारत में ही अधिक विकसित हैं, परंतु दक्षिण भारत की कुछ नदी घाटियों तथा तटीय क्षेत्रों में भी नहरों का विकास हुआ है। 
चट्टानी तथा असमान भूमि में नहरों की खुदाई कठिन है और आर्थिक दृष्टि से भी लाभप्रद नहीं है। अधिकतर प्रायद्वीपीय नदियाँ बरसाती हैं तथा गर्मी के मौसम में सूख जाती हैं। अतः वे नहर को वर्ष भर जल की आपूर्ति नहीं कर सकती हैं। 
दक्षिण भारत में प्रचलित सिंचाई के विभिन्न माध्यम:
दक्षिण भारत में सिंचाई के विभिन्न साधन यथा- तालाब, नहर, कूप तथा नलकूप इत्यादि हैं, परंतु प्रायद्वीपीय भारत में सिंचाई का सर्वप्रमुख साधन तालाब है। तालाब वर्षाजल अथवा नदियों एवं जलधाराओं के जल संचय की अति प्राचीन परंपरा है। 
तालाब पानी के भंडारण का एक स्रोत है, जिसे मिट्टी को काटकर अथवा जलधारा में पत्थरों द्वारा बनाया जाता है। बांध द्वारा भंडारित जल का प्रयोग सिंचाई तथा अन्य प्रयोजनों के लिये किया जाता है। कुछ तालाबों को आंशिक रूप से खोदकर तथा कुछ को आंशिक रूप से घेरकर बनाया जाता है।
प्रायद्वीपीय भारत के असमान और तुलनात्मक रूप से चट्टानी पठार में वार्षिक वर्षा केवल मौसमी होती है, यहाँ तालाब सिंचाई पद्धति अत्यधिक लोकप्रिय है और प्रायद्वीपीय भारत में ज्यादातर तालाबों द्वारा ही सिंचाई होती है। 
आंध्र प्रदेश में तालाबों से सबसे अधिक सिंचाई होती है, इसका भारत में कुल तालाबों द्वारा सिंचाई में 29% का योगदान है। गोदावरी तथा इसकी सहयोगी नदियों के जलग्रहण क्षेत्र में तालाबों की अधिकता है। नेल्लोर तथा वारंगल में मुख्यतः तालाब द्वारा ही सिंचाई होती है। 
कई ऐसी जलधाराएँ हैं जो कि वर्षा ऋतु में प्रलयंकारी हो जाती हैं, इनके जल के उपयोग का सर्वोत्तम तरीका है बांध तथा तालाब द्वारा जल का संचय करना, अन्यथा जल समुद्र में व्यर्थ चला जाएगा। 
जल जीवन के लिये आवश्यक तत्त्व है तथा जल कृषि की उत्पादकता बढ़ाने के लिये भी आवश्यक है। भारत में जहाँ कृषि मुख्यतः मानसून पर निर्भर करती है वहाँ पर सिंचाई, कृषि की उत्पादकता, सामर्थ्य तथा सुरक्षा में वृद्धि करने में मदद कर सकती है।